b'\n_START_ARTICLE_\nMilan Brglez\n_START_SECTION_\nAkademska kariera\n_START_PARAGRAPH_\nLeta 1992 je diplomiral iz politologije smer mednarodni odnosi, 1996 je opravil magisterij iz mednarodnopravnih znanosti na ljubljanski Pravni fakulteti in 2006 doktoriral na podro\xc4\x8dju mednarodnih odnosov na FDV. Zaposlen je bil kot visoko\xc5\xa1olski u\xc4\x8ditelj (asistent in docent) na Katedri za mednarodne odnose na Fakulteti za dru\xc5\xbebene vede, v letih 2006-14 je bil tudi predstojnik katedre. Ve\xc4\x8dkrat je bil izvoljen v senat Fakultete za dru\xc5\xbebene vede. 2006-08 je bil predsednik Slovenskega politolo\xc5\xa1kega dru\xc5\xa1tva ter \xc4\x8dlan \xc5\xa1tevilnih komisij na fakulteti in Univerzi v Ljubljani. Od leta 2011 do izvolitve na mesto predsednika Dr\xc5\xbeavnega zbora je bil podpredsednik Rde\xc4\x8dega kri\xc5\xbea Slovenije. Konec marca 2019 je bil izvoljen za predsednika \xc5\xa0ahovske zveze Slovenije._NEWLINE__NEWLINE_Njegova podro\xc4\x8dja preu\xc4\x8devanja in raziskovanja pokrivajo predvsem vpra\xc5\xa1anja vezana na filozofijo dru\xc5\xbebenih ved ter dileme, ki obravnavajo mednarodne odnose znotraj sistema dru\xc5\xbebenih ved. V razumevanju znanosti o mednarodnih odnosih sledi smernicam, ki jih je na Slovenskem zastavil utemeljitelj vede o mednarodnih odnosih na Slovenskem Vlado Benko, \xc4\x8digar zadnji doktorand je bil.\n_START_SECTION_\nPredsednik dr\xc5\xbeavnega zbora (2014-2018)\n_START_PARAGRAPH_\nLeta 2014 se je na povabilo Mira Cerarja vklju\xc4\x8dil v Stranko Mira Cerarja (SMC, kasneje Stranka modernega centra) in postal njen podpredsednik. 13. julija je bil na dr\xc5\xbeavnozborskih volitvah 2014 izvoljen za poslanca v dr\xc5\xbeavnem zboru. V tem sklicu je bil \xc4\x8dlan odbora za zunanjo politiko. _NEWLINE_Brglez je bil predviden za zunanjega ministra v 12. slovenski vladi, vendar je pri snovanju koalicije ta polo\xc5\xbeaj pripadel Karlu Erjavcu. Na predlog SMC je bil Brglez 1. avgusta 2014 s 66 glasovi od 90 poslancev izvoljen za 13. predsednika dr\xc5\xbeavnega zbora._NEWLINE_Brglez se je v za\xc4\x8detku leta 2017 zapletel v hud spor s Cerarjem glede novega zakona o tujcih, ki ga je predlagala notranja ministrica iz stranke SMC, Vesna Gy\xc3\xb6rk\xc3\xb6s \xc5\xbdnidar. O zakonu je zadr\xc5\xbeke izrazil tudi Svet Evrope, zakonodajnopravna slu\xc5\xbeba in ve\xc4\x8d nevladnih organizacij ter pravnikov. Brglez je skupaj z nekaterimi drugimi poslanci SMC zakonu nasprotoval in glasoval proti njemu. Zakon je bil s podporo Slovenske demokratske stranke (SDS) in Nove Slovenije (NSi) vseeno sprejet. Kmalu zatem je Cerar Brgleza javno pozval k odstopu s funkcije podpredsednika SMC. Spor nikdar ni bil nikdar popolnoma razre\xc5\xa1en._NEWLINE_Brglez se je ponekod omenjal kot kandidat SMC na predsedni\xc5\xa1kih volitvah 2017, vendar je kandidaturo zavrnil.\n_START_SECTION_\nVolitve 2018 in prestop v SD\n_START_PARAGRAPH_\nNa dr\xc5\xbeavnozborskih volitvah 3. junija 2018 je Brglez kandidiral na listi SMC v volilnem okraju Ljubljana Be\xc5\xbeigrad II in bil izvoljen za poslanca. Cerarju je predlagal strankarski kongres, na katerem bi se oba pomerila za polo\xc5\xbeaj predsednika SMC._NEWLINE_Med pogovori o novem predsedniku dr\xc5\xbeavnega zbora se je SMC zavzemal, da bi ta polo\xc5\xbeaj pripadel Cerarju. Stranke, ki so nameravale sestaviti koalicijo, so se nagibale h kandidaturi Mateja Tonina (NSi). Temu predlogu je nasprotovala stranka Levica, ki je bila pripravljena za ta polo\xc5\xbeaj podpreti Brgleza, ki je na to izjavil, da bi bil funkcijo pripravljen prevzeti. To pa je bil povod, da je 26. junija izvr\xc5\xa1ni odbor SMC Brgleza soglasno izklju\xc4\x8dil iz stranke. \xc5\xa0e vedno je ostal v poslanski skupini SMC, svojih namer pa nekaj \xc4\x8dasa ni razkrival. Kot razlog je navedel, da ne \xc5\xbeeli vplivati na takratna koalicijska pogajanja._NEWLINE_24. avgusta 2018 je prestopil v poslansko skupino Socialnih demokratov, ni pa se \xc5\xa1e v\xc4\x8dlanil v stranko. Izjavil je, da se ni odlo\xc4\x8dil ustanoviti svoje lastne stranke, ker se mu je zdel levi politi\xc4\x8dni pol \xc5\xbee preve\xc4\x8d razdrobljen. Nazadnje je postal  predsednik konference SD (2018/19).\n_START_SECTION_\nEvropske volitve 2019\n_START_PARAGRAPH_\nNa volitvah v Evropski parlament maja 2019 je na listi SD dobil dovolj preferenc, da je bil izvoljen za enega izmed dveh poslancev te stranke (za nosilko liste Tanjo Fajon), \xc4\x8deprav je bil na listi \xc5\xa1ele na 4. mestu.'